DA Den Europæiske Unions Tidende C 89/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 89/07)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»CARNE DE BÍSARO TRANSMONTANO «eller »CARNE DE PORCO TRANSMONTANO«

EF-nr.: PT/PDO/005/0457/20.04.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Instituto de Desenvolvimento Rural e Hidráulica Adresse: Av. Afonso Costa, n.o3 P-1949-002 Lisboa Tlf. (351) 21 844 22 00 Fax (351) 21 844 22 02 E-mail: idrha@idrha.min-agricultura.pt

2. Sammenslutning:

Navn: ANCSUB — Associação Nacional de Criadores de Suínos de Raça Bísara Adresse: Edifício da Casa do Povo Largo do Toural P-5320-311 Vinhais Tlf. (351) 273 771 340 Fax (351) 273 770 048 E-mail: ancsub@bisaro.info Sammensætning: Producent/forarbejdningsvirksomhed ( X ) Andet ( )

3. Produktets art:

Klasse 1.1 — Fersk kød (og indvolde)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Carne de Bísaro Transmontano «eller »Carne de Porco Transmontano«

4.2. Beskrivelse: Kødet fremstilles efter slagtning eller efter opskæring af slagtekroppe af grise af racen Bísaro, der er opdrættet ved traditionel semi-ekstensiv svineavl og opfodret med lokale landbrugs- og biprodukter. Slagtekroppe af grise, der slagtes, inden de er 45 dage gamle (smågrise), vejer op til 12 kg. Kødet er kun let marmoreret, saftigt, smidigt, hvidt, ensartet og har en smidig tekstur. Grisene (hundyr eller kastrerede handyr) slagtes fra en alder af otte måneder, og slagtekroppene vejer 60 kg og derover og klassificeres i klasserne R, O eller P. Musklerne er skinnende røde, og fedtet er lyserødt. Kødet er kun lidt fedtholdigt, ret stribet, meget saftigt og har en fast tekstur. Kødet har, når det steges, en karakteristisk smag, der skyldes fremstillingsmetoden og foderet.

4.3. Geografisk område: Som følge af den traditionelle fremstillingsmetode, kendskabet til pleje og fodring af grisene, jordbundens sammensætning og de klimatiske forhold er produktionsområdet (hvor grisene fødes, opdrættes, opfedes og slagtes, og hvor kødet opskæres og emballeres) for »carne de porco Transmontano «afgrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso e Vinhais, do distrito de Bragança e aos concelhos de Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar e Vila Real, do distrito de Vila Real. Foderet fremstilles i det geografiske område, bortset fra visse foderblandinger, der udelukkende anvendes til opdræt af avlssøer, og som generelt ikke tegner sig for mere end 5 % af dyrenes samlede foderindtag.

4.4. Bevis for oprindelse: Gårdene, slagterierne og forarbejdnings- og opskæringsvirksomhederne og pakkerierne skal være attesterede og godkendte af gruppen gennem kontrolorganets forhåndsgodkendelse og beliggende i det afgrænsede geografiske område. Hele fremstillingsprocessen fra de gårde, der fremstiller foderråvarerne, til de butikker, der sælger produkterne, er underkastet en streng kontrolordning med fuld sporbarhed for produkterne. På hver slagtekrop og hvert stykke kød anbringes et nummereret certificeringsmærke, der sikrer fuld sporbarhed tilbage til den gård, som produktet stammer fra. I hvert led af produktionskæden er det muligt at fastslå produktets oprindelse ved hjælp af det identifikationsnummer, der skal fremgå af certificeringsmærket.

4.5. Produktionsmetode: Husdyrbruget er baseret på gamle og traditionelle produktionsmetoder, der anvendes i området og er gået i arv fra generation til generation. Gårdene skal råde over tilstrækkelige arealer til at fremstille foder til grisene eller til græsning, eller hvor grisene kan færdes frit. Kun om vinteren holdes grisene indenfor i bygninger. I oktober og november flytter landbrugerne deres grise til kastanjelunde, hvor grisene spiser de kastanjer, der er faldet til jorden. Foderet er alsidigt og afhænger af den årlige høst. Det består af kornblandinger (normalt hvede, majs, rug og havre), som grisene opfodres med hele året rundt, og som kan suppleres med græskar, roer, kartofler, beder, forskellige frugter, søde majs, kål, tørret foder, hø og kastanjer. Når grisene er slagtet, skal slagtekroppene opbevares ved 7 °C (+/– 1°C) i mindst 24 timer, inden de gradvis nedkøles til 2 °C. Slagtekroppene må først nedfryses, når de er blevet solgt til forbrugerne. Kødet har en pH-grad på 5,95 indtil 45 minutter efter slagtning og 5,56 efter 24 timer. Kødet frembydes kommercielt og uafhængigt af grisenes alder på slagtetidspunktet på to forskellige måder:

som mærkede og identificerede hele eller halve slagtekroppe, der er forsynet med et uudviskeligt oprindelsesmærke og certificeringsmærke

som hele eller opskårne stykker, der er emballeret i et materiale, som er beregnet til fødevarer, og pakket i et normalt eller kontrolleret miljø eller vakuumpakket, og som er korrekt mærket og forsynet med et uudviskeligt certificeringsmærke.

Slagtning, kvartering, opskæring og pakning må kun finde sted på behørigt godkendte anlæg, som er beliggende i det geografiske fremstillingsområde, da disse grise er større og har en anden bygningsform end andre grise, hvorfor det er nødvendigt at fremstille et større slagteriudstyr og sørge for afsvidning af slagtekroppe i stedet for blot at skolde dem. Slagtekroppenes særlige karakter medfører, at kvartering og opskæring skal udføres af fagfolk, der kan opnå den bedste kommercielle udnyttelse af produkterne og fremstille udskæringer, der viser den karakteristiske marmorerede blanding af fedt og kød og uden det overfladiske fedt. I betragtning af de mængder, der fremstilles, findes de slagtere, der har specialiseret sig i sådanne slagtekroppe, kun i oprindelsesområdet.

Efter kvartering og opskæring skal kødet straks emballeres for at undgå, at det bliver harsk eller undergår kemiske forandringer — navnlig som følge af fedtindholdet — eller mikrobiologiske forandringer, hvis det ikke straks beskyttes eller nedkøles, eller ændring af pH-graden, som er højere end normalt.

For at garantere kødets fysiske og sensoriske kendetegn kontrolleres »carne de porco transmontano «systematisk af fagfolk, inden det emballeres for salg til den endelige forbruger, navnlig med hensyn til produktets friskhed og marmorerede udseende. Alle produkter, der ikke opfylder kravene, fjernes fra afsætningskæden.

4.6. Tilknytning: Forskellige dyreskulpturer og henvisning til afgifter på grise og biprodukter heraf i forskellige kommuneregistre i området viser, at svineavl har haft stor betydning i dette område i meget lang tid. Opdræt af Bísaro-grise spiller en vigtig rolle for bevarelsen af traditionelle produktionssystemer og de små familiebrug. Grisene opdrættes ekstensivt og er særlig velegnede til områdets landbrugsmiljø, det barske klima og de lokale foderstoffer. Kropsbygningen, mængden og fordelingen af fedtet og kødets smag og duft afhænger direkte af, hvordan grisene opdrættes og opfodres og navnlig med kastanjer. Kort sagt, forholdet mellem produktet og området stammer fra den anvendte lokale race, de eksisterende klimatiske forhold, opdrætsmetoder og det lokale foder, og kombinationen af disse forhold giver kødet fra disse grise dets karakteristiske organoleptiske egenskaber.

4.7. Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L P-5370-202 Mirandela Tlf. (351) 278 261 410 Fax (351) 278 261 410 E-mail: tradição-qualidade@clix.pt

Mærket »Tradição e Qualidade «opfylder kravene i normen 45011:2001.

4.8. Mærkning: Uanset hvordan kødet frembydes eller emballeres, skal der på hvert stykke kød eller hver del af slagtekroppen være anført følgende tekst foruden den obligatoriske tekst ifølge lovgivningen: »Carne de Bísaro Transmontano — Denominação de Origem Protegida «eller »Carne de Porco Transmontano — Denominação de Origem Protegida«. Når kødet er emballeret, skal det også være forsynet med EF's logo og det særlige logo for produkter fra Vinhais, der er gengivet nedenfor. Mærkningen skal også omfatte certificeringsmærket, der skal angive produktets navn og den pågældende tekst, kontrolorganet og løbenummeret.

(1) EUT L 93 af 31.3.2006, s. 12.